amanoisuno/poet huggingface dataset:
問龔深之疾往復  其二 彭汝礪
居士如泡如焰身，目前應接亦非神。枝辭自已知吾拙，飽學誰能笑子貧。午飲頻來同鱠鯉，朝虀漫說欲羹蓴。黄昏急雨秋風溼，想見青燈一幅巾。
問龔深之疾往復  其三 彭汝礪
丈室寬閒獨病身，一經反覆足怡神。漫從方外論空色，笑與人間共賤貧。菊有細花浮楚醴，魚無圓鯽煮吳蓴。初凉願與厭厭飲，預判荒荒月滿巾。
和上官彥衡齋祠  其一 彭汝礪
廊陛紛紛響珮環，半天星月曉班班。誤瞻宮闕星辰上，疑聽金絲闕里間。萬國祭祠嚴穀旦，百年文物盛賢關。奉常固不煩爲最，太史徒知詠仰山。
和上官彥衡齋祠  其二 彭汝礪
五更欲踏月明還，去意遲留馬亦班。棟宇參差天左界，綖旒隠約殿中間。簡編雅有多聞富，杖履清無一事關。俗狀情知煩愛惜，更容棲息道家山。
出城呈君玉都官 彭汝礪
天寒雨氣滿林幽，道上風塵擁布裘。萬室未堪今日弊，一官敢念此生浮。平常素拙公家事，夙夜聊分縣尹憂。見說至尊方旰食，吾儕何術補涓流。
舟中暮雨 彭汝礪
騎馬昔由建春去，泛舟今自美豐歸。水中仙子紅蓮出，物外幽人白鷺飛。風起岸蘋寒苒苒，雨生烟谷細霏霏。吏情轉覺塵埃醜，嘆息滄浪屬釣磯。
春雨 彭汝礪
三月江淮物正新，等閑風雨挫芳春。狂飄柳色低垂地，暗損花枝自惱人。壟畝千家知有望，江湖萬里喜通津。鴒原莫放朝華去，共約新晴醉綠茵。
漁艇寄蓮花 彭汝礪
鳥飛池曲冒塵埃，眼看蓮花葉葉開。行李偶隨孤艇出，好風飄寄一枝來。雨中秀色供吟眼，風外清香入酒盃。半夜夢魂生枕簟，神仙無語下陽臺。
驟雨 彭汝礪
乍喜物情爭發育，無端驟雨欲殘春。閻閭已負游芳意，畎畝猶滋望歲人。厚澤顒顒蘇品彙，微波泛泛漲江津。城頭便好狂吟去，草木青紅襯錦茵。
感懷 彭汝礪
浪計尋思直逕歸，大疏不與世情宜。吟成白雪無人問，歌盡清風祇自知。是否不能尋物議，窮通渾欲付天時。軻雄已矣吾誰適，猶有塵編舊訓辭。
次張德甫朔雪韵 彭汝礪
朔風吹雪落天涯，醉立飛樓四望賒。糞壤不知涵潤澤，蒿萊無復見纖瑕。半宵庭檻光爭曉，窮臘園林物自花。誰借一舟湖北岸，月明東訪戴生家。
梅 彭汝礪
春入園林總不知，牆頭初見一梅枝。朔風不挫寒冰骨，夜月偏饒白玉姿。密意忍容鶑蝶污，英心長與雪霜期。人情願得和羹實，無縱羌童把笛吹。
睡覺 彭汝礪
漏急難留一夢清，燈寒相伴寸心明。暖薰繡被春風信，寒戰莎階夜雨聲。盡曉絲篁來竹幄，何時錦繡滿花城。病夫不稱詩魔役，愁見吟魂續續生。
送太守舒郎中赴闕  其一 彭汝礪
英謀一發破昏冥，道路喁喁側耳聽。千里嘯歌趨雨露，百胥姦猾避雷霆。閭閻有讓風長暖，囹圄無塵草自青。朝罷雍容問民瘼，願言康樂上宸庭。
送太守舒郎中赴闕  其二 彭汝礪
陋跡遲迴寂寞濱，欲聞高誼嘆無津。聲華未及膺門客，揖讓猶皆蜀守民。白日忽收千里詔，清風長挾萬家春。窮途傾睠陶鈞力，吟盡肝腸一慘神。
送太守舒郎中赴闕  其三 彭汝礪
解郡西南促去程，扁舟西下照江明。旌麾益近青雲路，劍佩行朝白玉京。勢位久淹猶郡國，光華此去即公卿。山林願聽功名起，野拙猶能頌治聲。
過陶太尉廟 彭汝礪
劉石紛紜正憂戈，盡心收得晉山河。巍巍功業能如此，藉藉浮言意若何。風雨舊祠藏石壁，丹青遺像落江波。黄昏欲作溪頭釣，願丐當時壁上梭。
伯兄歸自桐江未至因有作示諸弟 彭汝礪
遙思徒馭去江干，道路誰何共險艱。長使庭闈終日望，不知車馬幾時還。佇期笑樂同塵席，應有文章慰病顔。酒甕半空爲收拾，筮言當見立談間。
將歸寄潤之弟 彭汝礪
紛紛窮緒不能禁，一縷俄驚百萬尋。風月正牽相望眼，山川難繫欲歸心。蕭條又作新秋意，牢落誰同永夜吟。車馬鼎來吾即起，夢魂先傍竹亭陰。
奉別張伯逢先生 彭汝礪
强鞭駑蹇逐塵蹤，百駕方成跬步功。天地有心成草木，蚊蠅無力負衡嵩。紛然又見瓜期及，晚矣猶思吾道東。一寸古心長自歉，依依餘恨滿西風。
斷編 彭汝礪
斷編塵簡即吾師，萬里徘徊得路遲。覽照忽驚顔色古，臨空嘆息羽毛衰。迂愚未盡田瞿學，庸賤空收鮑叔知。安有微波增海曲，願因窮臘看松枝。
高議 彭汝礪
高議軒昂破麗淫，清風遺散落塵襟。倚山漸識浮雲意，臨水方思太古音。無狀欲隨仁義老，未完猶怯是非侵。西歸須念津塗惑，願丐中庸鏤腹心。
牢落 彭汝礪
牢落歸來水一隅，臥思天闕自煩紆。祇知今夕又明日，不覺少年成壯夫。禍去不虞堪太息，勢臨無備獨長吁。憂時未有如君老，願聽丹囊上禁塗。
王太博自浮梁移蒙州作送之 彭汝礪
平時沉伏草萊間，見說昌江治政賢。愛浹羽毛人自畏，詩成金玉俗爭傳。一麾出守今行矣，萬室傾思正慘然。祇恐又膺明詔去，蒙山無計重留連。
送周掾赴闕 彭汝礪
白駒一擲起塵埃，紫鳳高鶱出草萊。盛德日隨流水遠，清聲時逐好風來。百年正屬文明際，萬事猶須幹濟才。薦牘幾多聞九極，寵章何日下三台。
寄伯兄兼問子文  其一 彭汝礪
富貴浪圖雖汩汩，詩書餘力尚桓桓。聖門一室相從易，世路多岐欲合難。儀鳳穩依深閣宿，老蛟寒即碧溪蟠。青雲有侶歌魚藻，空谷無朋唱考槃。緣木退藏沖漢翼，扁舟歸整釣鼇竿。臨風願聽王陽仕，洗手思彈貢禹冠。
寄伯兄兼問子文  其二 彭汝礪
壯志當年欲請纓，孤蹤今日尚飄萍。塵埃易染羈容黑，氣義難邀俗眼青。馮客劍寒長自擊，伯牙弦古欲誰聽。風雲勇膽馳燕塞，社稷丹心望漢庭。思入鶺原愁四散，夢馳鶑谷涕雙零。客悰願託詩情見，吟盡清宵卒未醒。
送子文赴闕 彭汝礪
槿花時態甘相失，金玉交情喜獨親。慷慨有心探虎穴，邅迴無計附龍鱗。君方奮翼青冥上，我即潜舟寂寞濱。從事功名有餘力，勉爲書寄考槃人。
寄潤之弟兼附呈伯兄  其一 彭汝礪
一棹孤舟接杳冥，無聊長恨別離輕。利名汩汩亂人意，南北悠悠分我情。風觸鶺鴒寒影散，日蒙棠棣綠陰成。莫令澤國頻回首，時倩江鱗寄一聲。
寄潤之弟兼附呈伯兄  其二 彭汝礪
江外如今獨轉蓬，思君不敢望飛鴻。寸心引逐征雲北，孤夢爭先落葉東。臥病此時千里隔，微吟何日一樽同。却嗟逐客爲羈客，還見春風換朔風。
寄潤之弟兼附呈伯兄  其三 彭汝礪
風規落落已非俗，氣宇堂堂知有才。安得驊騮歸道路，不甘楩梓滯蒿萊。青陽路逕新萌柳，白雪林亭欲放梅。願逐羽翰歸故國，相從歌酒趁春來。
東流道遇伯兄西歸寄二篇  其一 彭汝礪
君棲京國我天涯，病眼相望淚滿衣。邂逅得爲千里會，倉皇不及一言歸。窮通固屬時之遇，取舍猶慚議者非。未得寵光榮里落，久行猶足慰庭闈。
東流道遇伯兄西歸寄二篇  其二 彭汝礪
久雨泥塗惡，春風草木花。相逢一笑樂，欲去百咨嗟。何日定行役，此時應到家。平居傾望意，汗漫正無涯。
喜文淵登第因寄二篇  其一 彭汝礪
春風吹詔落天涯，喜聽君榮及盛時。桂籍功名知自取，雲臺事業舊相期。騏驎有力爭千里，燕雀無才寄一枝。士稚果能先越石，蘇秦應欲憤張儀。
喜文淵登第因寄二篇  其二 彭汝礪
十年共力詩書學，萬里相期將相科。白屋自知難掩抑，青山聊得慰蹉跎。寵榮未有如君早，衰病爭加若我何。燈下無人知此意，獨鳴寒劍一悲歌。
喜擇之子文至桐江次伯兄韵 彭汝礪
病夫憔悴浙江邊，誰惻窮途舊橐單。尺素不聞傾塞雁，扁舟未至望沙灘。羈栖久客情無頼，邂逅相逢意倍歡。幽夜冥冥思取火，與君同取白榆鑽。
聞庭佐不安因馳歸 彭汝礪
山居傾睠舊朋儔，日落原頭望不收。奴僕忽來傳汝病，信音不寄使人愁。羈懷縷縷無窮盡，歸意飛飛可滯留。一舍道途千里遠，那堪風雨重衣裘。
自東流歸 彭汝礪
久鬰圭蓬困不勝，狂游天地眼雙明。行逢梅浦不能去，步接松林無限清。風雨寂寥知物意，山川崎曲見人情。愁悰觸物紛無寄，喜聽村壚賣酒聲。
東流道中作 彭汝礪
輕快飛輿出古城，蟠迂行徑轉沙汀。鸕鷀映日露纁翅，鴻鵠鬭風開雪翎。水瘦不藏寒石綠，雲歸纔見遠峰青。苦憐野色溪光好，倍覺詩魂酒魄醒。
喜徐景宗秀才至 彭汝礪
久客羈栖正無頼，故人邂逅一相逢。紅泥綠酒方沈醉，白雪清吟未款從。昏翳忽收塵耳目，歡欣爭入病顔容。秋風且醉江山碧，莫縱離愁到客悰。
元祐三年同深之學士子開侍郎在初考今復承乏有懷舊游因作此詩并幕次唱酬二章寄呈深之學士子開侍郎  其一 彭汝礪
集英今日事，全似戊辰春。文彩窺多士，游從憶故人。抗旌浮海角，艤棹即河漘。試作詩相寄，詩成更損神。
元祐三年同深之學士子開侍郎在初考今復承乏有懷舊游因作此詩并幕次唱酬二章寄呈深之學士子開侍郎  其二 彭汝礪
數燭知歸日，思家似老人。此凡三鎖宿，今復一經旬。猛着棋銷日，深憑酒送春。蕭條雙短鬢，半夜總如銀。
和致遠學士韵 彭汝礪
落筆千人畏，揮談一坐傾。竹林冬更好，星斗夜深明。愛古情何遠，憂時氣未平。老人無見解，祇願酒頻行。
十四弟得書承已次東流赴省試因寄小詩呈推官承務弟 彭汝礪
恰見蜘蛛喜，便知鴻雁來。大波窺洶湧，遙岫見崔嵬。懷土欲心折，拆書先眼開。繫舟龍化處，亭子舊名雷。
雲蓋老僧八十二 彭汝礪
邂逅還相見，慇懃復自陳。三千大千界，八十二年人。衲衣雲水舊，頭鬢雪霜新。手種庭前柏，如今大似身。
雲居相送至下杉莊 彭汝礪
莫宿昏初黑，晨裝曉已分。雞啼江上月，犬吠嶺邊雲。好去龐居士，善來洪上人。臨行須一勘，臘後幾時春。
昨日陪深之學士飯浄因登羅漢閣期致遠不至憶山陰弟各賦一首遂寄二君 彭汝礪
丹鳳禁城近，青鴛寶閣開。九天瞻佛日，萬國在春臺。東觀人何處，山陰弟未來。飛雲來自在，相望興悠哉。
宿金鈎 彭汝礪
絕域三千里，窮村五七家。雲深無去雁，日暮有棲鴉。霧擁雲垂野，霜連月在沙。夜長無復寐，寂寞聽寒笳。
惠州  其一 彭汝礪
城壘四五尺，閭閻千百家。朝塵疑作雨，暮雪欲飛花。舊寺僧何在，空堂鬼自邪。三更愁不寐，相笑是皇華。
惠州  其二 彭汝礪
霧暗山千疊，冰寒水一涯。風高天作雪，日晚露迷沙。居士身如夢，行人驛是家。青燈無意緒，點點自成花。
惠州  其三 彭汝礪
絕域冬猶暖，孤村日易斜。浮雲點晴漢，幽鳥篆平沙。白草單于壘，青燈渤海家。夜蟾無定處，流轉共天涯。
途中見接伴曰三得家書因作是詩寄候 彭汝礪
誰似老胡喜，一朝三得書。去家長念汝，觸事獨愁予。水凍魚全少，天寒雁更疏。三冬多壅熱，安否比何如。
長垣路中  其一 彭汝礪
欲作圖南翼，却乘之北轅。百年隨所值，萬事擬無言。短髮霜如白，孤心葉似丹。夜深何許夢，雙闕九重閽。
長垣路中  其二 彭汝礪
身似水中木，險夷惟所遭。不堪誇拙速，可復嘆賢勞。雨脚三冬少，塵頭一丈高。故鄉何處是，南望首重搔。
天保弟被薦繼得子因寄是詩 彭汝礪
雁足書何速，燈花喜更頻。桂攀天上近，珠入掌中新。驥種仍多子，龍標又得人。賀觴俱見在，留待禁城春。
和瑛師 彭汝礪
澤國春初好，江城雨易昏。繫舟林下寺，步屧水邊村。法悅長如此，詩情剩欲論。歸心師莫問，一旆正翻翻。
和通判承議 彭汝礪
水邊人不到，吾與子同行。始見游魚樂，時聞幽鳥聲。山如仁者靜，風是聖之清。擬買扁舟去，江湖老此生。
南安道中 彭汝礪
南安窮且僻，况復阻凶饑。破屋人何在，空山鳥自歸。兒童多素韠，婦女祇青衣。好雨兆豐歲，斯民其庶幾。
癸未偕子仲都官文淵節推游東湖分題和子仲湖字韵 彭汝礪
泛泛林邊晚，扁舟憶五湖。丹青難作賦，水墨好爲圖。龍蟄雲長在，霜寒草自枯。詩翁足幽興，瀟洒在蓬壺。
和文淵同字韵 彭汝礪
湖上多佳致，清樽况不空。樂游今日並，幽思幾人同。苒苒芰荷雨，蕭蕭蘆葦風。南州人不見，流水自無窮。
送甯和仲 彭汝礪
玉粒稻初熟，霜螯蟹正肥。薄言酌我酒，聊以送君歸。疊翠屏疑畫，淩空鳳欲飛。山前猿與鶴，最識舊征衣。
和君宜弟詩韵蘄州所寄 彭汝礪
棠棣花開處，衡陽雁去時。封題開遠信，涕淚裛新詩。知道頻嗟晚，謀田更恨遲。去留君莫問，方寸正如絲。
有感 彭汝礪
往復何爲者，功名安在哉。茅心迷簿領，蓬鬢老塵埃。魚蠹生書帙，蛛絲在酒盃。淵明緣底事，苦死賦歸來。
溪上 彭汝礪
濯髮溪頭水，披衣林際風。低枝折楊柳，高葉蔭梧桐。魚躍浮萍上，鳥啼幽谷中。清凉仍各有，彼此一無窮。
君宜得種茶詩予和韵 彭汝礪
始傍東園種，初從北苑移。本根原自好，造化總無私。紫笋時名誤，烏程舊種卑。酪奴吾不問，酒聖爾何爲。
病中 彭汝礪
富貴來何晚，窮愁固有餘。病多皇甫謐，貧甚馬相如。思亂詩魂散，憂深酒興疏。此心無可奈，徒爾重欷歔。
病起 彭汝礪
失意憂多病，予今喜少痊。寢興今泰矣，容質尚蒼然。鬰抑丹心塞，紛紜萬慮闐。此情無可奈，整頓頼詩篇。
醉極有感 彭汝礪
飲極人之樂，余心反自傷。氣因人憤激，情與酒飛颺。淚落侵雙鬢，愁多鬰寸腸。空贏山簡醉，不似樂天狂。
小徑 彭汝礪
南北通官道，東西隘亂山。無時輪迹道，經雨蘚痕斑。世路同欹側，人心共險艱。亟由平易去，寧苦險巇間。
日暮 彭汝礪
人去紅塵息，林幽晚意清。秋陽紅旆亂，夕靄翠紳橫。新月淡無色，微風寒有聲。此吟猶未竟，城吏已嚴更。
嘆交 彭汝礪
兒童不可近，况復與之親。薤露不終刻，松風知幾春。嚬嚬徒滿目，切切竟何人。誦罷鶑鳴詠，空餘涕滿巾。
陳秀才擴因旬休不至以詩呼之 彭汝礪
寂寂碧窗下，業同詩酒歡。暌違纔一日，恨悵已千端。無忽離羣異，須矜會友難。相望正展轉，行矣莫盤桓。
題揚州因大師小池 彭汝礪
闃寂黄金宇，清泠碧玉池。軒楹收冷淡，松竹讓幽奇。岸蹙源流淺，山陰月到遲。未能活魚鱉，安可臥蛟螭。
題袁州紫翠軒 彭汝礪
黯淡襟橫野，迢遙面古城。丹青難盡意，紫翠漫爲名。山石開新雨，溪楓照晚晴。杖藜饒縱目，談笑不無情。
寄庭佐弟  其一 彭汝礪
願我今黄髮，嗟君亦白頭。讀書少不競，從士老堪羞。陋巷曷其樂，首陽何所求。一廛如好在，聊欲與君謀。
寄庭佐弟  其二 彭汝礪
幸免葬魚腹，更難騎虎頭。少狂真忍恥，老退似包羞。蓬葦逕非遠，桑麻田可求。浮生一箭速，火急爲兄謀。
江上 彭汝礪
柳翠蘆尤碧，楓殷蓼更紅。金波連夕照，玉浪起秋風。霄漢雙飛鳥，波瀾一釣篷。江湖如許景，總合付詩翁。
伏承寵示滕王閣佳句因用原韵 彭汝礪
滕王帝子閣，徐孺聘君亭。南浦水秋漲，東湖雲晝冥。江山晴更碧，松檜雪逾青。安得泛舟去，與君同醉醒。
送和仲 彭汝礪
心因行已老，事更與心違。惡景多離合，浮生半是非。愁聞南浦雁，夢采北山薇。昨日見之子，問予胡不歸。
詩示庭佐弟 彭汝礪
世味祇如此，消憂奚所娛。心煩多惡酒，眼病頓捐書。倦倚筇枝竹，寒圍木火爐。公寧機械廢，我拙笑公愚。
夜坐謹成小詩呈晦堂心老 彭汝礪
修鍊清徹骨，斡旋幽入神。寸絲縛九虎，一指掛三鈞。丈室夜忽旦，寒崖冬自春。師乎何所命，學佛亦非人。
和題真相院 彭汝礪
山色隨行止，溪聲滿見聞。燈花秋寂淡，香火夜氛氳。野色迷修竹，厨烟長白雲。大夫材力健，故寵寺僧懃。
和題浄慈寺 彭汝礪
已失禪關治，空嚴古殿尊。佛香塵草莽，僧飯飽魚豚。萬竹藏秋色，豐碑落燒痕。廢興俱物鑑，誰似語公孫。
道中時有山水之遇因用林字韵 彭汝礪
我今倦塵土，邂逅得幽林。雲外千山色，溪邊萬竹陰。還憎俗吏態，稍快野夫心。世事非樽酒，天寒不自禁。
寄公權 彭汝礪
靈源起幽谷，蕭灑與秋宜。世事有窮處，泉聲無盡時。流沾一山足，澤入萬田滋。祇恐明朝別，清風到夢思。
欲雨 彭汝礪
車馬冒蒸暑，道途傷久晴。雲生蜀山靜，風度遠秋清。白蟻紛紛鬭，鳲鳩在在鳴。微陰知雨意，失意問農耕。
薄荷 彭汝礪
神農取辛苦，病客愛清新。寂淡花無色，虛凉藥有神。煩心侵冰雪，眩目失埃塵。自是芝蘭臭，非同草木春。
寄鄒秘丞同赴京師 彭汝礪
馬上梅曾賦，林邊酒記賒。乾坤新帝業，山野舊人家。自昔餘篇翰，經年五歲華。詩成無雁寄，一夢入天涯。
春秋成字韵  其一 彭汝礪
鳳鳥知何處，麟經卒告成。人人無義戰，歲歲有王正。秦楚空强力，桓文漫主盟。是非微旨在，終始願深明。
春秋成字韵  其二 彭汝礪
法爲衰周起，文因舊史成。有權皆反正，無事亦書正。泣血葵丘會，傷心首止盟。三家自螢爝，未助太陽明。
春秋成字韵  其三 彭汝礪
聖念周邦弱，經因魯史成。尊王常謹始，罪隠不書正。弗義嗟頻戰，無常嘆屢盟。幽微今煥若，寧復比丘明。
春秋成字韵  其四 彭汝礪
賞罰陵遲久，春秋筆削成。稱人譏楚僭，書月謹周正。國國强并弱，時時會復盟。前賢褒貶在，一覽是非明。
和深父傷字韵  其一 彭汝礪
鄭棄非人棄，梁亡只自亡。危機交弊弱，血刃第爭强。恃力雖千國，推尊獨一王。衰微今已往，掩卷益增傷。
和深父傷字韵  其二 彭汝礪
前史權衡在，當時法度亡。力扶周室弱，深抑楚人强。言戰嗟無義，書元示有王。細推褒貶意，掩卷一悲傷。
和深父傷字韵  其三 彭汝礪
戰伐周綱替，春秋捄已亡。綴旒憂主弱，問鼎嘆臣强。蕭斧懲當世，蓍龜鑑後王。最憐君學苦，能爲古人傷。
和深父傷字韵  其四 彭汝礪
春秋二百戰，一一敘興亡。書戰皆非義，稱人亦貶强。臨文常抑楚，謹始必尊王。窮究當時事，應須發感傷。
深父學士示易詩四首某輒和韵  其一 彭汝礪
學易非吾敢，疲駑亦勉旃。冥心二篇策，皓首一韋編。憂患生拘羑，幾微續草玄。相期須畛域，慎勿泥蹄筌。
深父學士示易詩四首某輒和韵  其二 彭汝礪
大易誠微矣，吾門敢捨旃。文雖重舊旨，孔亦斷殘編。道遠爲功駿，言微蓄意玄。江魚如可得，朝夕自忘筌。
深父學士示易詩四首某輒和韵  其三 彭汝礪
聖意藏羲易，人心勿捨旃。玩爻知上古，經火嘆遺編。六畫功成簡，三才道亦玄。兄今微大過，默默識真筌。
深父學士示易詩四首某輒和韵  其四 彭汝礪
易道更三古，愚心願勉旃。研幾甘白首，窮理自黄編。西伯爻于繇，揚雄準以玄。意先言象得，從此捨魚筌。
毛詩  其一 彭汝礪
美刺詩之奧，予今得所歸。議收天地遠，心到聖賢微。雅頌藏興廢，蟲魚隠是非。篇章三百五，一一數珠璣。
毛詩  其二 彭汝礪
古詩皆有托，正道豈無歸。風雅收功遠，弦歌得趣微。王劉終少是，毛鄭亦多非。儒氏潜深愛，篇篇盡玉璣。
毛詩  其三 彭汝礪
周魯詩三百，篇篇自有歸。人心散堙鬰，物意露幽微。原本今無復，風華比益非。遒人不知採，空此綴明璣。
和章承議通判來章 彭汝礪
近水班荆坐，緣山拄杖行。雲烟窺勝概，風雨聽寒聲。久累維摩病，多慚衛玠清。波瀾終未息，衮衮共勞生。
問侗 彭汝礪
知現維摩病，莫淫皇甫書。去歸吾未可，調治爾何如。眼忌時時拭，頭便日日梳。首先懲忿怒，次第學呵噓。
雲蓋寺 彭汝礪
舊日蛇虺穴，今時薝蔔林。寒泉三井舊，高閣五峰深。翠竹娟娟老，長松漠漠陰。鳳凰池好在，誰得老師心。
漁家 彭汝礪
小徑通山塢，扁舟宿釣磯。兒童汲水上，婦女背樵歸。臘月魚蝦足，豐年雞鴨肥。是非人世事，應不到柴扉。
道中 彭汝礪
湖天冬不雪，山地晚多風。岸草猶全綠，村花或自紅。差池歲聿暮，寂寞雨其濛。南北隨蓬轉，浮生旅寓中。
馬上讀書寄君時  其一 彭汝礪
夜秣駸駸馬，晨脂繹繹車。更行猶挾策，漸老欲捐書。漫意窺原委，非工辨魯魚。相知今亦少，舍汝更誰歟。
馬上讀書寄君時  其二 彭汝礪
獨自鞭駑馬，誰何惜後車。浮雲看富貴，陳迹泥詩書。畫虎豈類狗，忘筌在得魚。田園須稍葺，吾與汝歸歟。
某聞老母到葉未得平安家書作小詩寄君時弟 彭汝礪
慈闈聞及葉，坐待到天明。望月魂先往，聞更夢不成。花開燈有信，書少雁無情。欲往終多畏，遲留嘆此生。
和念一弟詩韵 彭汝礪
事如車轉軸，日夜不曾周。固各有分定，疑皆非本謀。能鳴君似雁，不繫我爲舟。擾擾膠膠者，憐渠不自由。
內鄉招提寺 彭汝礪
淫雨宿蕭寺，白雲思楚山。病催顔色老，淚裛鬢毛斑。流水終何事，飛禽倦未還。夢歸無別處，鷲嶺鳳林關。
春陰呈兄長  其一 彭汝礪
春陰祇欲睡，世事固相尋。簿領麤官意，塵埃故國心。風吹花點點，雨壓柳陰陰。幾日城頭步，乾坤共醉吟。
春陰呈兄長  其二 彭汝礪
春容猛狼藉，暑意已侵尋。寂寞悲時事，凄凉上客心。鶑飛啼野色，蝶戲落花陰。喜有城隅望，乘風聽苦吟。
春陰呈兄長  其三 彭汝礪
花開初熟醉，月上夜微吟。志節傷時序，詩書愛寸陰。未忘他日意，無用此時心。更約藏舟步，餘芳尚可尋。
途中早起寄兄弟 彭汝礪
爲惜庭闈別，方驚道路難。醉憐山月古，病怯野風寒。駐馬詢農耜，臨溪問釣竿。新詩如有得，寫染寄歸翰。
和巖夫如字韵 彭汝礪
霆聲破幽鬰，雨點散空虛。日夕分長短，陰陽競慘舒。柳絲吹細細，花片落疏疏。試望孤城遠，江山畫不如。
送巖夫庭佐歸寧  其一 彭汝礪
花滿春來路，雲歸雨後天。紅塵一馬去，白日寸肝懸。秀色歌棠棣，歸心聽杜鵑。東風吹眼尾，客淚滴涓涓。
送巖夫庭佐歸寧  其二 彭汝礪
春雨傷行色，秋風問後期。欲吟黄鳥意，更遺白華詩。客路看山色，親幃有夢思。遙知到家日，正好采蓴絲。
武岡驛 彭汝礪
破屋山間驛，窮閻溪上村。雲山能近郭，池水故當門。氣象生詩筆，波瀾動酒樽。夜長歸夢遠，憑爾與招魂。
驛前人家小池 彭汝礪
黄茅前驛路，闇淡小池園。春近花林好，日斜鳬鴨喧。幕雲寒苒苒，眉月夜番番。莫笑村居僻，誰如拙養尊。
武陽寨聞峒中作樂 彭汝礪
成康已措刑，文景不言兵。夷俗家家曲，蠻歌處處聲。長腰筒拍鼓，細竹葫蘆笙。物意惟安樂，人間共一情。
武陽寨見村中梅花 彭汝礪
茅屋蠻溪路，梅花亦自開。雪深憂思遠，風靜暗香來。故國春何似，孤城興遠哉。晚風吹片片，恣意點蒼苔。
寄二弟時在白彪莊  其一 彭汝礪
携篋戴星去，荷鋤衝雨行。隄防詢故老，銍艾倚新甿。移竹三千箇，添松一萬莖。但能逃凍餓，吾不慕公卿。
寄二弟時在白彪莊  其二 彭汝礪
伊尹初耕野，兒寬自带經。故須聊假手，無或甚勞形。曲曲水如带，峨峨山似屏。夜窗吟更老，不負讀書聲。
催君時歸并寄君宜弟  其一 彭汝礪
命彼僕夫駕，晨雞初一聲。朔風不可渡，南徑却堪行。貧莫甚今日，瘦無如爾兄。故慚魚得計，最愛雁能鳴。
催君時歸并寄君宜弟  其二 彭汝礪
三復棣華賦，俛焉懷古風。少時貪壯决，老去自童蒙。以病故有病，既空何用空。不須多問此，萬劫剎那中。
和君時弟 彭汝礪
老馬青驄色，扁舟畫鷁文。長烟橫作带，疊浪似成紋。北嶺夜收雨，南岡朝出雲。賦詩知有意，畎畝不忘君。
答君時弟  其一 彭汝礪
塤箎與鴻雁，一氣更同聲。鼓則與桴應，形惟從影行。無如我宜弟，頗笑爾難兄。洵美歌棠棣，仍須聽鶴鳴。
答君時弟  其二 彭汝礪
塤箎無俗韵，鴻雁有秋聲。更類偲偲友，非同踽踽行。愛無踰玉季，名有愧龍兄。莫作升堂賦，相期以道鳴。
答君時弟  其三 彭汝礪
夢覺山頭月，歸乘湖面風。遠林寒寂寂，幽徑曉蒙蒙。反哺烏鳴屋，成行雁貼空。物情緣底事，祇欲攪予中。
答君時弟  其四 彭汝礪
是露復是電，非鈴亦非風。應作如是解，無爲彼所蒙。世累不見累，真空亦非空。欲知如是意，不在內外中。
和子忠弟見寄元韵 彭汝礪
詩書非不樂，富貴竟何加。歲月流年晚，山川行路賒。學須千古到，行畏一毫差。閫閾相期遠，寧惟效兔罝。
和運幹奉議見贈元韵 彭汝礪
沉碑萬山脚，騎馬習池頭。元凱亦過慮，山公聊自謀。青烟鹿門浄，黄竹鳳林秋。興廢不可問，登臨徒百憂。
離武陽寨 彭汝礪
山谷多時雨，乾坤昨夜晴。經年淹壞舍，破曉出邊城。青女吹風急，常娥伴月明。人間春到久，寂寞壯心驚。
和君時弟洗竹 彭汝礪
斬伐奚傷性，繁枝漫作陰。靜留朝日暖，寒聚晚烟深。葉有禽栖息，根無蟻蠹侵。龍孫今轉盛，終待鳳凰音。
和君時弟有感 彭汝礪
鬢髮非蓬草，秋來亦自衰。簡書公迫促，歲月細推移。見客簪裳懶，登樓杖履遲。故園松菊在，歸計定何時。
和君時弟生辰時八月十四日也 彭汝礪
月行正幾望，露潤欲爲霜。箕斗能符契，桑蓬可感傷。少時材獨出，老去德方將。看取華亭鶴，何嫌髮鬢蒼。
示君時弟刈禾有感 彭汝礪
終朝風且息，五日雨奚妨。白嫩禾先老，黄花菊擬香。大夫誇作賦，公子恨無裳。曷日同舟去，白彪池水陽。
示君時弟 彭汝礪
天寒雲不散，泱漭路猶迷。烏雀飽棲屋，蒼鷹饑啄泥。樂耕莘氏媵，敬饁冀人妻。山色碧千仞，願同君子躋。
承和途中四韵 彭汝礪
此身俱是客，何處合爲鄉。雨後春山好，天晴晝日長。三年穰下郡，一信赭陂陽。鴻雁非中澤，鳲鳩祇在桑。
和君時寄叔韵 彭汝礪
屈首隨溫暖，低頭避譴呵。靈根無挺拔，古鑑少揩磨。故里三千遠，浮生四十過。漢江魚不少，書寄莫嫌多。
和致政侍郎書懷因寄贈侍親及鄧以中使計會剗刷軍器改途先之唐因寄是詩 彭汝礪
霧露星軺濕，塵埃羽檄馳。君王非好武，天下合防危。樂事難并合，浮生易別離。頼知春好在，五日與君期。
桃李 彭汝礪
南陽多桃李，寂寞自成蹊。白雪千林闊，紅雲一片低。人非劉氏子，路近武陵溪。故國春相似，瞻觀處處迷。
老馬 彭汝礪
今日衰翁馬，當時御史驄。少嘗更險阻，老更識西東。力憚馳驅遠，恩從莝秣豐。不應思伯樂，未便誤桓公。
送和仲 彭汝礪
遠宦無情思，君來慰病容。棣華開韡韡，鳴雁去雝雝。天上張公子，雲間陸士龍。聖門多閫奧，更願與君從。
病起 彭汝礪
抱疾漳濱久，衰顔一倍增。髮疏簪不穩，足蹇杖難憑。身病他何欲，家貧去不能。世緣知不早，今日似纏藤。
送君時 彭汝礪
未曉乾坤大，能容此類蕃。連雲障飛翼，穴石聚遺根。籃縷誰家子，奔忙幾處村。焉知神聖意，饑渴念元元。
和君玉捕蝗雜詠  其一 彭汝礪
草木經春老，牛羊薄晚歸。水痕長淡薄，花片巧菲微。感物愁盈斛，勞形带緩圍。利名勞有此，今日已知非。
和君玉捕蝗雜詠  其二 彭汝礪
澤畔行蕭灑，山邊宿寂寥。烟塵牽永日，風月自澄霄。水旱憂千里，農桑念七條。君材知有待，歸夢莫迢迢。
和君玉捕蝗雜詠  其三 彭汝礪
燕拂低枝出，鶑尋接葉藏。地平山影薄，溪急水聲長。零露溼人鬢，飄風吹我裳。道邊花更好，還亦似河陽。
和君玉捕蝗雜詠  其四 彭汝礪
南北驅之既，東西長又多。已知蠹人力，毋亦沴天和。號令趨風雨，鞭笞畏網羅。相看愁欲死，恐未及驩歌。
和君玉捕蝗雜詠  其五 彭汝礪
馬病風塵裏，人疲簿領間。旱枯憂澤竭，汗浹怨風慳。時雨恩終厚，驕陽勢苦頑。降真香一炷，百拜望南山。
小飲次幕長晦之韵并簡王路分 彭汝礪
小飲支風色，清言慰客襟。皂鵰寒獨出，雲影淡無心。短日催冬至，長更報夜深。幾時辱車轍，重約盍朋簪。
次德甫韵 彭汝礪
露染黄柑熟，霜添紫蟹肥。天真俱自得，世路偶相依。飲數初憂病，歡成復忘歸。醉吟侵夜色，星月凈輝輝。
游泰寧因登衆樂亭望仙閣賦詩得同字韵 彭汝礪
久雨生新水，初秋足好風。柳枝低嫩碧，蓮萼落輕紅。萬室游從樂，何年締構功。高材終不俗，會與衆人同。
和巖夫花字韵 彭汝礪
幽亭隔世路，高閣見天涯。綠散林邊葉，紅生水上花。人歸越溪藕，僧進壑源茶。可念詩翁物，都歸野叟家。
試諸葛生筆因書所懷寄諸弟  其一 彭汝礪
臘雪催寒盡，春風送暖微。浪爲青綬繫，愁望白雲飛。塵事朝朝在，鄉心夜夜歸。歲時如故國，憶戲老萊衣。
試諸葛生筆因書所懷寄諸弟  其二 彭汝礪
塵土千鄉闊，風波一宦微。雲中鴻雁去，原上鶺鴒飛。終日青樓望，何時畫鷁歸。作詩聊自遣，還欲淚沾衣。
試諸葛生筆因書所懷寄諸弟  其三 彭汝礪
後生戒輕侮，初學慎嬉游。親膝今霜鬢，家風祇布裘。詩書起門戶，文字取公侯。十上才猶拙，知音爲汝憂。
試諸葛生筆因書所懷寄諸弟  其四 彭汝礪
自別番江夜，還移楚水春。寄聲何草草，流誨已諄諄。世路文章貴，人生手足親。杜詩賈馬賦，數數寄魚鱗。
試諸葛生筆因書所懷寄諸弟  其五 彭汝礪
寄聲王與蔡，安否比何如。迢遞身難接，淹延歲又除。顔淵一簞食，惠子五車書。勉就先生學，文章或起予。
試諸葛生筆因書所懷寄諸弟  其六 彭汝礪
最憶東林檜，婆娑一檻陰。寒枝生自好，細葉長還深。記憶花香近，憂虞草蠹侵。弟兄勤愛惜，留慰百年心。
試諸葛生筆因書所懷寄諸弟  其七 彭汝礪
最憶東林竹，蕭疏入夢魂。秋枝餘鳳實，春逕長龍孫。聲轉晨風細，陰生夜月繁。幾時歸袂接，爛熟醉芳樽。
試諸葛生筆因書所懷寄諸弟  其八 彭汝礪
長憶東林橘，秋深箇箇圓。青雲衆星聚，碧海萬枝聯。染露光相照，經霜味十全。能將洞庭種，分寄楚江邊。
試諸葛生筆因書所懷寄諸弟  其九 彭汝礪
每憶東林菊，秋風一萬枝。盡饒春卉盛，不爲曉霜衰。故國三年別，高朋九日期。籬邊自開落，熟醉負金巵。
試諸葛生筆因書所懷寄諸弟  其一○ 彭汝礪
最憶東林好，真珠細細花。滄溟分瑞色，蓬蓽見春華。雨壓纖枝轉，風吹小葉斜。化工纖巧甚，無怪世情奢。
試諸葛生筆因書所懷寄諸弟  其一一 彭汝礪
最憶東林景，占春見早梅。仙花自瀟灑，雅思不塵埃。却恐隨風散，長疑带雪開。淮濆終少有，驛使亦能來。
試諸葛生筆因書所懷寄諸弟  其一二 彭汝礪
最憶東林勝，花間舊種橙。龍珠相照應，鵠殻未飛鳴。香臭先羣衆，龍光望太清。良庖不遐棄，亦足效和羹。
試諸葛生筆因書所懷寄諸弟  其一三 彭汝礪
最憶東林側，花開季季同。豈無十日好，長占四時紅。愛玩迷光景，偏私見化工。可嗟桃李盛，榮落獨春風。
試諸葛生筆因書所懷寄諸弟  其一四 彭汝礪
鴨脚東林畔，慈親手自栽。取心俱有實，視表獨非材。白玉成千粒，紅紗寄百枚。江南春去早，花復幾時開。
試諸葛生筆因書所懷寄諸弟  其一五 彭汝礪
棠棣東林秀，紛紛近北堂。池荷羞葉綠，籬菊釀花黄。裊裊風前態，飄飄雨後香。讀書憶兄弟，迴首淚千行。
試諸葛生筆因書所懷寄諸弟  其一六 彭汝礪
二月東林勝，千花貴牡丹。笑迎春日暖，困怯曉風寒。仙子迷蓬島，貧家富綺紈。詠思魂欲斷，誰寄畫圖看。
試諸葛生筆因書所懷寄諸弟  其一七 彭汝礪
榴結東林秀，維揚得此栽。春風百花落，暑雨數苞開。轉影臨粧鏡，飛香上酒盃。江淮千里遠，安得一枝來。
試諸葛生筆因書所懷寄諸弟  其一八 彭汝礪
見說東林地，盆池近種蓮。清風生綠水，酷日冒炎天。物外無雙格，花中第一仙。即今春已到，應復葉田田。
試諸葛生筆因書所懷寄諸弟  其一九 彭汝礪
吾憶東林北，庭前巧作山。乍晴風苒苒，久雨蘚班班。漁釣滄洲靜，樵歌白日閑。蓬瀛仙世界，容易落人間。
試諸葛生筆因書所懷寄諸弟  其二○ 彭汝礪
吾愛東林靜，幽亭學結茅。風雲生石谷，烟霧接林梢。短檻仙禽宿，疏櫺乳燕巢。更無塵俗到，瀟灑似寒郊。
又憶東林 彭汝礪
夫君自南國，有信寄西風。天上曾攀桂，江邊復轉蓬。試爲千里約，敢慍一囊空。相望看明月，高秋復在中。
初夏詠 彭汝礪
簿領紛相壓，塵埃懶未堪。輕陰人割麥，微雨客憂蠶。照水荷衣薄，迎風柳鬢鬖。微吟聊自釋，一夢滿江南。
圍爐分題得書屏 彭汝礪
巧製方還曲，黄編卷復舒。廢興千古意，窮達一屏書。光素侵殘雪，塵埃拂蠹魚。粗官久不用，慎勿怨相疏。
和潤之硯冰 彭汝礪
晨風凝不散，硯石凍初成。翠失蒼龍骨，寒餘一鑑清。纖毫隔冰雪，寶墨妬瑶瓊。莫近朝陽暖，留看夜月明。
和庭佐酒船 彭汝礪
紅錦圍歌席，黄金飾酒船。興撩江外客，香忤飲中仙。憂慮無風雨，歡娛揖聖賢。空餘中夕夢，一棹倚江天。
端午 彭汝礪
日上天心直，風生水檻寒。羈窮念時節，草次具盤餐。買藥知衰病，開樽得小歡。醉懷江國味，撥棹倚江干。
禱雨 彭汝礪
萬物紛紛出，驕陽苦蠹侵。盛衰占物理，憂樂念人心。又作祇園禱，誰爲傅說霖。無誠動幽隠，子細卜山禽。
宿鄧橋 彭汝礪
一舍山頭路，數家溪上村。泥塗淹白晝，風月宿黄昏。松徑笙簧雜，蛙池鼓吹喧。寂寥無酒興，迢遞有歸魂。
和子堅同游東湖游字韵 彭汝礪
小徑行幽草，回塘汎杪秋。風波魚自樂，芹藻雁同游。暇日容携酒，晴天好放舟。夕陽歸旆晚，更向水邊留。
次芸叟韵 彭汝礪
雪霜歸漢塞，星露近蘇天。金錯千兵甲，花團五馬韉。春從今夜好，月勝別時圓。頗笑荆溪老，猶談般若禪。
水軒晝寢 彭汝礪
曉步迎晨旭，昏歸踏暮鐘。簿書分意思，塵土病顔容。隔岸柳陰細，侵簾波影重。諸公惜駑蹇，一息養疏慵。
暮宿驛舍 彭汝礪
別袂風輕動，離裝雨薄沾。斷霞孤鶩落，新月一眉纖。鳥羽棲幽徑，蛩聲滿畫簾。稍贏詩思健，還覺旅魂添。
磁州 彭汝礪
初聞神鐵語，舊記滏陽名。地擅磁毛富，時無石鼓聲。夕陽神武冢，秋水武安城。嘆息彼之子，奚爲蝸角爭。
雪後會仙洞 彭汝礪
座見會仙石，逕觀羣玉峰。寒聲無近水，幽徑旋移松。晚日烟霞雜，歸雲粉黛重。天寒宜飲酒，衰疾每相容。
接伴太傅離新館其兄迓于途 彭汝礪
使者乘軺至，將軍走馬迎。侏離何所語，踴躍不勝情。寓目鴻雁澤，傷心杕杜行。天乎非有間，我老獨無兄。
和濟叔兄書齋言志一首 彭汝礪
讌處重尋舊，淹留怪此身。是非方背俗，趨向且依仁。講論青瑶重，文章白日新。材謀强訓練，機務默經綸。抱策期寧漢，潜輝豈避秦。幽扉重蘚跡，永巷絕車轔。奧域爭先到，夷途約荐臻。方從三友益，肯顧一瓢貧。學以充吾志，思期惠爾民。如何迷要路，未得泛通津。雖謂神龍屈，寧慚尺蠖伸。廟堂方致理，巖穴肯遺人。自顧蓬蒿跡，終非草莽臣。佇期携素業，相與奉嚴宸。執己清成雪，謀邦銳應斤。力求三代治，追復在昌辰。
倒押前韵 彭汝礪
幽齋置圖史，相與樂清辰。世路寬鞿靮，心茅得斧斤。圭蓬思魏闕，寤寐想楓宸。困阨孟東野，羈窮朱買臣。惠時空有策，知己尚無人。跡退心猶銳，時窮道益伸。鳳潜傾帝閣，龍蟄望天津。業負青雲器，寧期白屋民。第增材德富，休笑室家貧。蓽戶此時隠，金門異日臻。世途雖晏晏，邊寇尚轔轔。邂逅得歸漢，箴規當借秦。安危歸指畫，可否屬經綸。力振朝綱弊，期增治具新。致君儒者事，康世士之仁。蓄極符亨矣，無羞困辱身。
勉友人張生一首 彭汝礪
羣英偕奮迅，夫子尚埃塵。辜負青雲器，淹留白屋身。孟軻雖欲仕，原憲固安貧。甚矣逢時晚，歸歟樂道真。林泉遯華耀，詩酒毓精神。天子真明主，朝家况盛辰。忍令伊尹輩，終老止耕莘。
次儀父春日草韵一首 彭汝礪
一室浮塵外，重門翠嶺坳。愧非南土秀，輒繼竹林交。共喜逢佳節，狂遊過碧郊。綠垂溪柳線，紅舞野花梢。歷亂禽相語，芊茸草漸包。賞心須載酒，席地不誅茆。野眺幽歡入，羈窮舊恨拋。川原真勝境，雞黍亦嘉餚。清唱溪泉激，虛談佩玉敲。醉腸波浩蕩，銳氣虎炰烋。天子今堯舜，吾門豈許巢。亨途行决矣，何必俟占爻。
上劉推官一首 彭汝礪
盛旦登高第，青衫偃壯圖。蘭臺收碩德，蓮幙得真儒。江左風流敝，鄱陽習俗污。晨昏叢獄訟，利病倚謀謨。郡政頹綱整，都民舊瘼蘇。英聲傳士庶，清議滿江湖。事業人之表，機籌帝所需。大臣交薦擢，榮召計須臾。有客材無似，謀身計大迂。志憎時態薄，道欲古人俱。寓跡文章苑，棲魂典籍郛。傾螺思測海，擿埴强求塗。不見孔之卓，安知柴也愚。駑蹤誰警策，弱質寡持扶。與物睽違甚，惟公顧盼殊。滯頑真瓦礫，拂拭過璠璵。陋學慚無狀，浮名出不虞。見知雖鮑叔，蒙遇豈夷吾。朽木依刀尺，堅金屬範模。會須終盛賜，俾得望亨衢。
夜泊睦州桐江 彭汝礪
一水連銀漢，千山擁古城。客乘清夜息，舟倚碧溪橫。皓月危峰影，清風細浪聲。嘔啞殊俗語，慘淡異鄉情。途旅淹時月，羈窮獨弟兄。剛腸雙古劍，蕩跡一流萍。道路人皆厭，風波我亦驚。胡爲甘險阻，所得喜豪英。俗眼無相笑，吾非逐利名。
昔在橫港西山與張季友儀父游相別各數年矣今冬邂逅于此相與飲酒道故舊甚樂因各爲詩以見所懷 彭汝礪
久別西山夜，每懷橫水春。珪璋元自合，手足更相親。頗笑曾參魯，尤知管仲貧。酒行脩水石，詩就寫松筠。薄宦分南北，浮生共屈伸。往來俱日月，出入見參辰。驛騎歸何晚，郵書寄稍頻。離羣初會面，話別故傷神。束縛隨時世，低徊喪本真。點衣塵土舊，侵鬢雪霜新。蝴蝶南華夢，芭蕉居士身。幾時江海去，相看老垂綸。
送葉憲  其一 彭汝礪
棠棣榮何盛，皇華節更尊。雨深鴻雁澤，春滿脊令原。載錫康侯馬，重吹伯氏壎。從來公愷悌，獄訟看平反。
送葉憲  其二 彭汝礪
老大愁相別，紛紛鬢欲斑。雨封明月峽，水礙白鹽山。迢遞看持節，逡巡聽賜環。西江如箭急，數寄尺書還。
秋日吟二首呈諸友時在合肥作  其一 彭汝礪
綠髮猶年少，衰顔苦病多。陰寒傷物色，淫雨蠹天和。盃酒開寥落，靈蓍問轗軻。凋疏頭鬢亂，欹側齒音訛。苒苒時難得，紛紛日易蹉。荆蒿太狼藉，圭角未消磨。廢棄今如此，云爲竟若何。嗟傷仁者遠，幸望故人過。臘意生幽徑，春心漾綠波。幾時樽俎共，爛醉聽清歌。
秋日吟二首呈諸友時在合肥作  其二 彭汝礪
露下風高頭鬢凋，愆陽不雨肺肝焦。短窗竟日添憔悴，座榻無人問寂寥。點綴詩篇空夜夜，封題藥裹自朝朝。重雲苒苒蓬瀛隔，步武相忘萬里遙。
在合肥幕中有作 彭汝礪
幕府開雄盛，朋游望俊髦。雙松鬭冰雪，一鶚出蓬蒿。春雨吟花蒂，秋霜擘蟹螯。山川留翰墨，天地入風騷。感慨驚多變，微生病一號。酒巵餘寂淡，詩筆惠英豪。憂思生心腑，塵埃上鬢毛。簿書今日困，道路此身勞。小雨開濡滯，清飈散鬰陶。小亭山可見，由此欲登高。
上合肥太守侍讀傅公 彭汝礪
肥水當時守，商岩幾代孫。精明應玄象，清白接靈源。山岳分凝重，球琳讓粹溫。一書開主惑，羣力破姦魂。萬事非吾計，孤忠自所存。遺聲雙禁闥，寵錫兩朱轓。道路生新樂，江湖洗舊民。澤餘沾草木，孚至及魚豚。不肖塵華幕，無材愧素餐。誤懸徐孺榻，喜上李膺門。簿領才傷拙，塵埃貌苦村。初終承至訓，老稚飲殊恩。遂恐徵書至，還歸近侍尊。蛟龍不潜隠，鵰鶚自飛翻。會亦懲衰弊，應須正本原。紀綱維盡力，狐鼠可忘言。鼎鼐開先烈，鹽梅及後昆。祇知心繾綣，不覺語真繁。
送虞資道赴闕 彭汝礪
睿詔搜遺逸，羣英恥屈蟠。荆邦收齒革，雍土貢琅玕。競擲莘耕耒，俱投渭釣竿。茅雖征以彙，鴻獨漸于磐。直氣凌鵰鶚，芳名掩蕙蘭。處囊錐穎脫，辭獄劍鋒寒。子去歌魚藻，予歸詠考槃。別離一慷慨，涕泗兩汍瀾。第喜青雲近，無傷去路難。
送吳子正赴召 彭汝礪
主上登前烈，宗丞用老儒。飲冰宵去楚，衣錦晝歸吳。餞別成游寺，乘歡更泛湖。固難逢邂逅，能復惜踟躕。道路春初好，山原日未晡。雲中山隠約，野外水縈紆。洒落傾賢範，荒淫看伯圖。故園餘壯觀，遺址入荒蕪。檜柏高千尺，松杉聳萬株。輕風花散漫，細雨草沾濡。簿領容休暇，形骸外縶拘。縱橫棋有力，禮樂酒無踰。一鶚沖高漢，雙輪上坦途。道途留絕詠，宣室得明謨。自昔行猶蹇，于今用可需。願言思本末，無用較錙銖。仕路誠相照，年家契自殊。幾成嵇叔懶，敢謂孟軻迂。陋學真膠柱，危蹤近跋胡。應須寄珠玉，方願刻肌膚。
送劉器之待制知真定府 彭汝礪
時平謀帥重，侍從輟名卿。龍種三千騎，虬髯十萬兵。紅蓮王儉幙，細柳亞夫營。列道諸侯謁，還鄉故老迎。試詢三將宅，應過五梁城。莫樂潭園勝，難忘魏闕情。守株嗟我老，杖鉞壯公行。祇恐非朝夕，君王召賈生。
城上懷古 彭汝礪
水漲藏舟浦，雲浮偃月城。寒蕪隨地遠，漫水與天平。險阻生姦僞，乾坤入聖明。杖藜登絕徑，談笑不忘情。
題外舅評事秀實堂 彭汝礪
地勝風長暖，堂開美亦并。溪聲留几席，山影上簷楹。田野多真趣，詩書足義榮。本根今日好，華實看俱成。
江上晚起 彭汝礪
水昏如欲雨，霧落復非雲。浩蕩重波隠，微茫小岸分。大明瞻日曉，微暖報風薰。隠約廬山寺，孤鐘續續聞。
答吳節推 彭汝礪
吳子新詩好，輕容俗吏傳。芝蘭元自秀，騏驥不須鞭。萬象生塵外，千林宿水邊。欲歌無意緒，甘讓古人先。
和白酒 彭汝礪
村醪薄滋味，市俗固安便。酃水東湖咏，青囊杜甫錢。宴遊知有地，塵俗自非仙。我醉非關飲，昏昏坐欲眠。
和思歸 彭汝礪
嗟予苦山野，愛子有光輝。飽學詩渾好，多愁慮益微。幙中方倚辦，江上可言歸。况有高風便，行看俊鶻飛。
和春城北 彭汝礪
何曾看好春，已復見春深。水漲千溪綠，松低一路陰。簿書淹世態，鷄黍亂鄉心。莫廢清和飲，枝頭李可沉。
和晚北園 彭汝礪
天氣非相逼，東風已自歸。樂遊終少及，世事故多違。桃杏春如在，溪山暑尚微。早期荃楫泛，頻縱角觴飛。
和自遣 彭汝礪
春花競狼藉，暮鳥學啁嘲。勁節松千尺，奇文鳳九苞。杲之蓮府客，嵇紹竹林交。欲看歸廊廟，胡然憶舊巢。
祖道京淮道中酬唱 彭汝礪
旅中人遠別，河上酒頻行。暖日開花信，高風去雁聲。庭闈甘菽水，魏闕望瑶瓊。應答詩慚拙，猶能慰別情。
和祖道國門外文淵子至東父餞席上贈別 彭汝礪
行李隨長道，飄蓬笑賤官。望雲瞻白日，臨水看驚瀾。鳥語如知節，花開尚怯寒。莫嫌春色淺，留到後園看。
沈一惠詩次韵謝之 彭汝礪
世途羞困辱，不復顧交情。衆稚憐張載，諸公厭禰衡。仁心矜廢物，佳句寫真誠。喜悅驅車至，思心正若縈。
次靜長老韵 彭汝礪
性火方能熄，心燈不復挑。猿聲傳古穴，柏實落枯條。闃寂苦無寐，淋零已半宵。更深寒愈重，慵解束薪燒。
入桐廬道中 彭汝礪
學問古人重，英豪世所歸。呼奴整軒駕，拭淚別庭闈。久雨路岐澀，荒村草木稀。城闉頓相遠，回首一依依。
馬上 彭汝礪
馬上值寒食，途中非故鄉。山川勞跋涉，風雨助悲凉。碧樹鳥相語，幽林花自芳。不辭趨道路，多愧負春光。
風雨 彭汝礪
風雨恣顛蹶，晚潮相繼來。輕舟一葉轉，巨浪千山頹。忠信吾知矣，風波孰病哉。寒江幾百里，白雪正皚皚。
逢姜二兄 彭汝礪
闃寂桐江地，羈栖遠客魂。別家驚節換，此意與誰言。忽爾聲容際，悠然信義存。此時皆逆旅，何日共歸軒。
去桐廬學 彭汝礪
中庸方自樂，外慮巧相侵。興廢盡天意，行藏非我心。淚因鶑谷亂，愁爲鶺原深。日暮途方遠，誰賡馬上吟。
與蔣十二 彭汝礪
孑立羈窮際，相逢邂逅間。交遊新氣概，塵土舊容顔。共指青雲遠，同分白日閑。區區交友志，松柏滿南山。
日暮 彭汝礪
日暮辭前渚，天寒宿遠汀。青燈同寂寞，濁酒慰飄零。痛飲無人共，高歌反自聽。終宵惟此興，日戰破愁亭。
送元博縣丞還浙忠甫沈翊還鄱陽 彭汝礪
汴水晝夜落，客心朝夕飛。君舟雖獨往，吾夢亦同歸。山色藏星渚，風清夢釣磯。樂遊難並得，人事固多違。
再寄穎叔一首 彭汝礪
山林問舊題，州縣見餘威。求友誠相及，思親夢遠歸。丁丁聞伐木，密密看縫衣。但自心猿伏，如它翼虎飛。
同許屯田子仁宿圓通寺 彭汝礪
遠水猿谿古，孤峰石耳懸。慈悲開一徑，智慧出雙泉。大士車乘鹿，幽人社結蓮。欲知今邂逅，猶是昔因緣。
再和子仁 彭汝礪
祇見塵埃遠，還疑粉繪懸。淡雲寒對月，幽石靜聞泉。潤澤作甘雨，污泥生白蓮。五更催解轡，知未悟塵緣。
到慈湖九江有感  其一 彭汝礪
昔赴長沙幙，初經彭蠡湖。所天正强健，此地稍踟躕。杖屨今何在，谿山祇自如。白頭雙血淚，一夜落深蒲。
到慈湖九江有感  其二 彭汝礪
繫舟此地昔徜徉，楊柳今時更老蒼。却望靈芝西北路，秋風吹泪滿滄浪。
徐亭泛舟  其一 彭汝礪
萬葉烟雲上，千花錦繡中。停舟不忍發，爲恐破圓紅。
徐亭泛舟  其二 彭汝礪
晚雨軒窗潤，秋風池沼香。愛花不忍折，恰似惜甘棠。
自臨川泛舟還歸因假前韵寄粹老提舉朝議兼簡知府龍圖丈  其一 彭汝礪
村郭孤烟暝，溪山片月斜。吾生渾是客，所至即爲家。春色生顔面，寒泉遶齒牙。歸與須載酒，一笑慰天涯。
自臨川泛舟還歸因假前韵寄粹老提舉朝議兼簡知府龍圖丈  其二 彭汝礪
舟行朝市隔，恣意看溪山。天地青春遠，江湖白日閒。偶隨鷗獨往，却與燕俱還。時節清明近，應須屢破顔。
自臨川泛舟還歸因假前韵寄粹老提舉朝議兼簡知府龍圖丈  其三 彭汝礪
道路不得已，簡書無奈何。啼鶑思舊友，流水憶清歌。江漢心尤愜，田園興轉多。西山春咫尺，游思欲捫蘿。
自臨川泛舟還歸因假前韵寄粹老提舉朝議兼簡知府龍圖丈  其四 彭汝礪
匹馬千山遠，扁舟宇宙寬。歲華春已仲，時節食初寒。稍憶棋爭勝，還須飲盡歡。使君如見問，行李已河干。
將行季自鄱陽來 彭汝礪
伯也別何遽，叔兮來未央。水流心去遠，月靜夢歸長。細雨濕萱草，高風吹雁行。幾時生事足，相看老耕桑。
得書并簡仔仲二侄  其一 彭汝礪
近得江東遞，連收十月書。歲時今已晚，安否比何如。從事先生老，謀生仲叔疏。爲君歸不惜，稍更治田廬。
得書并簡仔仲二侄  其二 彭汝礪
遠宦非予欲，浮生如此何。幾時俱省定，終日念漸摩。流水嗟蓬轉，青雲喜雁過。寄書盈萬字，不似淚痕多。
途中 彭汝礪
小人故懷土，游子更思鄉。里堠經雙隻，郵亭宿短長。暮棲烏反哺，春去雁隨陽。亦有一廛宅，能無十畝桑。
正月初三日送叔宜弟初離襄陽 彭汝礪
月魄纔生夜，春風恰到時。異鄉愁對酒，深院靜論詩。道路嗟吾老，雲霄恨汝遲。莫言明日別，徒益鬢邊絲。
送叔宜 彭汝礪
地近梅開早，溪深柳放遲。可憐春到處，恰值汝歸時。衰晚疲奔走，羈棲恨別離。祇因明夜夢，千里亦相隨。
寄庭佐 彭汝礪
久別隨蓬草，相思看雁行。水流心去遠，月靜夢歸長。盡力耕南畝，怡顔侍北堂。曾參君不及，可以似王祥。
病懶 彭汝礪
原憲自多病，長卿仍倦游。經旬或洗面，一月不梳頭。身世真羈旅，功名是贅疣。百年無可問，吾道合歸休。
陳師道教授示黄梅詩次韵呈正夫學士四首  其一 彭汝礪
美色絕殊衆，暗香時著人。齊州終自別，不比嶺頭春。
陳師道教授示黄梅詩次韵呈正夫學士四首  其二 彭汝礪
可但深宜晚，須知巧耐寒。北人渾未識，祇作棣棠看。
陳師道教授示黄梅詩次韵呈正夫學士四首  其三 彭汝礪
舊作酴醾白，新翻蛺蝶黄。不須多變態，固自有真香。
陳師道教授示黄梅詩次韵呈正夫學士四首  其四 彭汝礪
不獨看花懶，吟詩味亦忘。此花誰可賦，顧曲有周郎。
大小沙陀  其一 彭汝礪
南障古北口，北控大沙陀。土地稻粱少，歲時霜雪多。古來常用武，今日許通和。豈乏驃姚將，君王悟止戈。
大小沙陀  其二 彭汝礪
大小沙陀深沒膝，車不留蹤馬無跡。曲折多途胡亦惑，自上高岡認南北。大風吹沙成瓦礫，頭面瘡痍手皴坼，下带長烟蔽深驛。層冰峨峨霜雪白，狼顧鳥行愁覆溺。一日不能行一驛，吾聞治生莫如嗇。
送鄭寺丞過洪州  其一 彭汝礪
盛德鴻樞後，才華日久新。聲名飛海岳，步履望星辰。棋銳如無敵，詩成似有神。當塗難久滯，行楫桂花春。
送鄭寺丞過洪州  其二 彭汝礪
清風不可近，碎璧綴圓規。翰墨傳家學，風流藴素資。龍孫藏舊節，蟾桂毓新枝。願聽功名起，青雲慰所思。
送鄭寺丞過洪州  其三 彭汝礪
恨接清規晚，愁看去鷁東。別情萬里遠，離緒一尊中。柳意藏春雪，梅香度曉風。餘寒須有作，無惜寄江鴻。
送鄭寺丞過洪州  其四 彭汝礪
聞君話行色，今過洞中天。坐視征帆速，還令別意牽。重江鎖雲霧，邃谷隠神仙。不得相追逐，詩成一灑然。
和漢廣席上賦柑 彭汝礪
秀色霜滋重，餘香露洽鮮。鵠巢靈殻媚，海窟夜珠圓。丹橘非優貢，蟠桃亦浪仙。無嗟後林質，未至太清天。
和蔣孝嚴江行 彭汝礪
江爲雨頻增浩蕩，物因霜重益凄凉。千年老木戰風色，萬里澄波浮日光。梅萼半紅渾臘意，麥田微綠已春陽。欲留佳賞無樽酒，空引詩魂百尺長。
諸君江步以病不能從走筆寄之 彭汝礪
煩君仔細數江巒，風物如今總幾般。永夜水聲應自得，新秋月色好誰看。沙禽靜斂雙飛翼，魚艇空餘一釣竿。詩力有窮情不盡，更憑收拾向毫端。
登樓 彭汝礪
縹緲飛樓倚太清，危欄一瞬盡滄溟。世途忽忽與時異，水色溶溶依舊青。夷夏固知歸禹畫，幽燕何事屬戎庭。草萊賤策無津致，空想秋風涕泗零。
到醒心亭 彭汝礪
萬里江湖逐斷萍，紅塵不見北山亭。一思好景心魂醉，纔挹餘芳眼目醒。寒暑忽移佳木綠，古今長見遠峰青。烟蕪路斷無窮盡，空惜琅邪舊記銘。
日影 彭汝礪
日影昏冥雨力微，扁舟欲往浪沾衣。不甘落葉東歸去，空羨征鴻北向飛。俗惡懶經沽酒市，身閑欲臥釣魚磯。祇疑風色相欺得，繫滯塵蹤未許歸。
呈劉推景仁 彭汝礪
萬里依依欲見君，浪煩車馬走乾坤。頻經患難心方老，久厭塵埃眼欲昏。幾日不歸南郡帳，清宵長夢翟公門。側聞丹詔從天下，願借春風起舊根。
送臧夢符秀才歸 彭汝礪
匹馬騑騑冒曉征，故人惜別涕雙零。青雲器業方千里，窮巷生涯獨一經。節目已疏非杞棘，源流不竭即滄溟。餘閑且盡詩書學，莫遣塵埃誤性靈。
溪畔 彭汝礪
塵緒紛紛今少休，更須一去弄溪流。清風滿木春纔半，落日明波雨乍收。懶逐山林羣野鹿，欲歸江漢狎沙鷗。藻疏菱密吾雖羨，未忍敲針作釣鈎。
與梅秀才遊安師池亭賦詩 彭汝礪
炎天自欲沉朱李，詩社初欣見素梅。綠柳薦風消酷暑，青荷飛雨濯塵埃。牆頭竹影紛紛出，水面菱花細細開。拍手浩歌情不盡，笑君佳句泥流盃。
重至 彭汝礪
亭臺池沼皆依舊，惟愛清風日日新。念遠恨無雙羽翼，臨流安得一絲綸。好花有意重留客，幽鳥無情亂惹人。滿眼澄光清可賦，與君無厭往還頻。
出關寄資道 彭汝礪
草色萋青花色殷，獨乘微雨度重關。鵰鷹不死蓬蒿際，騏驥方懷道路間。千里未能通咫尺，一毫安敢望丘山。韶華欲老功名遠，臥想清風輒厚顔。
平居多憂多病間從詩酒自樂即席爲詩呈諸友且寓一時之懷也 彭汝礪
不惜千金換酒醪，爲君窮力賦離騷。乾坤盡入雙吟眼，日月都歸一醉毫。平昔至誠傾益契，昨宵遊夢得夔皋。窮途知負經綸器，爛醉西風首重搔。
炎暑 彭汝礪
炎暑半歸天早凉，日陰苦短夜初長。風清月白已秋意，海角天涯非故鄉。無頼分爲多病叟，有情還作一詩狂。溪聲汩汩東西去，南北遊人欲斷腸。
和君時十二弟 彭汝礪
漂泊東南天地間，分明身世似乘船。此生去住總未定，所值險夷皆偶然。載酒縱隨紅芰飲，移床深近白雲眠。知君獨處多幽趣，詩軸今成第幾編。
次皇甫子仁老杜詩韵 彭汝礪
少陵氣忠勇，毫髮見聲詩。衛稷心丹破，窮途鬢雪垂。兵戈靈武道，風雨耒陽時。不及明君用，空餘後學悲。
冬寒圍爐以題爲韵得寒字 彭汝礪
道路冬無雪，山原臘始寒。平林風力疾，落葉雨聲乾。冰玉詩腸瘦，江湖酒思寬。庭幃即予樂，不必事盃盤。
和濟叔冬字 彭汝礪
雨聲傳到耳，雪意盡窮冬。氣味閑相愜，形骸病見攻。冷呵詩筆凍，寒啜酒醅醲。且劇紅爐飲，行聞古寺鐘。
和庭佐弟韵 彭汝礪
鴻雁飛雲際，珪璋照座隅。喜心看欲雪，佳句續圍爐。蕭灑開書帙，清狂泥酒壺。雲霄非萬里，行看步夷塗。
呂睦仲赴詔以病不及送作詩與之 彭汝礪
埃塵留病枕，霜雪聽晨征。出谷鶑聲早，飛雲鶴翅輕。寒郊亦常日，物色自離情。二月春風信，期君萬里程。
分題得思字韵寄甯文淵 彭汝礪
風雪今之夕，湖山百爾思。欲歌鶑谷意，不忘鶺原詩。臘意生梅萼，春容動柳枝。塵埃一千里，歸夢自遲遲。
和濟叔小飲韵 彭汝礪
島嶼風迴北，滄溟月上東。苦吟詩眼碧，小酌病顔紅。城近更籌數，天寒斗柄中。且安顔巷陋，無泣阮途窮。
和潤之苦吟韵 彭汝礪
諸公敏酬唱，頃刻聽詩成。夜月留寒影，春花落細英。更須洗塵滓，莫使污晶明。君看少陵格，篇章句句新。
和庭佐觀射 彭汝礪
勇士環雲幟，將軍臂角弓。三狐斃林曲，一雁落雲中。百步風爭疾，千夫膽喪雄。更須洗稂莠，歸凱上邊功。
夜坐 彭汝礪
日夕孤蟾上，天寒萬象低。苦吟聞夜漏，端坐聽晨雞。大道非無逕，青雲自有梯。更須極幽隠，慎勿嘆羈棲。
和君玉林字韵 彭汝礪
晚日牛羊舍，清風鳥雀林。山蹊頻下上，天色屢晴陰。縣令三鄉念，君王萬里心。事功非翰墨，酬唱故相禁。
龍泉 彭汝礪
秋風入野凉，吹散菊花芳。萬里無人處，千枝祇自香。風流憶彭澤，時節念重陽。物意雖寥寂，能忘酒一觴。
得老兒到葉縣書寄君時 彭汝礪
野店雞啼處，平安信息來。摇旌心未穩，披霧眼先開。未敢言曾子，猶能學老萊。分陰須愛惜，好爲補南陔。
夜坐家人乞詩 彭汝礪
憔悴蓬門學，塵埃布褐身。一官偶今日，相顧守吾貧。上國恩波重，高門鬢雪新。豈無忠孝論，子細遺良人。
白彪馳寄君時 彭汝礪
橫踰紫芝路，徑赴白彪期。翼翼馬爰飭，伾伾車載脂。山川道云遠，日月來何遲。立語言不盡，不言君自知。
和君時予未至君時言有羣鵲集檐 彭汝礪
舊重千金諾，元爲五日期。水清冰破玉，岩潤石凝脂。命駕不嫌遽，舍車空悔遲。多慚無道力，有往鵲先知。
和君時約誼甫先生游龍泉失期 彭汝礪
昨夜天文靜，重雲宿少微。客遊還不值，人事故多違。照月雙泉落，凌風一雁飛。山川雖往復，難值夢魂歸。
吏部閣子前有千葉菊因酌同僚口占一首 彭汝礪
一花幾千葉，千葉一時開。曉露紅雲拂，春風舞雪回。薄言酌我酒，亦道賞花來。自是蘭臺勝，桃源安在哉。
漁艇 彭汝礪
物物非吾事，飄飄寄此生。江湖萬古樂，簪紱一毫輕。醉舞秋風靜，酣歌夜月明。滄浪有餘地，應許濯吾纓。
馬上見蜀山 彭汝礪
明日催今日，長亭間短亭。久流淮水遠，喜見蜀山青。天地飛飛雁，江湖泛泛萍。欲知後夜樂，罇酒上親庭。
曉步 彭汝礪
峨冠出林藪，策杖濟泥塗。山迥迷三島，溪長念五湖。歸雲靜寒谷，落日憩平蕪。獨樂無羈束，低徊愧野夫。
道傍松竹 彭汝礪
細細松千葉，紛紛竹萬枝。寒聲落幽徑，碎影出疏籬。冷逼風霜勁，清舍雨露滋。不須稂莠念，自有歲寒姿。
欲雨 彭汝礪
雨勢將霶霈，風聲自嘯號。柳眉含綠淚，花臉膩香膏。厚澤宜蘇物，微寒怯減袍。詩成歡不足，終擬醉春醪。
新晴 彭汝礪
一雨凄凉夜，羣陽發育春。風雷驚舊蟄，泥滓倦行人。花秀千家囿，波添數尺津。新晴何處好，郊外草如茵。
贈潘山人 彭汝礪
病臥滄江側，驚逢長者車。亦如齊扁鵲，能起蜀相如。惠飲囊中藥，功窺肘後書。微吟贈行色，猶勝百車渠。
過揚瀾 彭汝礪
路入揚瀾險，心魂獨惘然。秋風浪飛屋，春雨水彌天。一葉漁翁艇，千鈞客子船。相爭蝸角利，平地看深淵。
曉起 彭汝礪
清霜羣籟息，淡曉一星留。野竹寒方翠，溪雲夜不收。月明山路逕，霜溼布衣裘。羈旅令人瘁，衰羸亦自羞。
春風 彭汝礪
三春含造化，一雨灑空虛。寒色宵無定，輕陰晝未舒。亭臺花色重，道路馬蹄疏。燕雀乘風便，應言莫我如。
駑馬 彭汝礪
我馬固非俗，不時今亦駑。晨征盡迂逕，夜食一乾芻。憔悴千金骨，遲迴萬里途。無人拂衰朽，矯首獨嗟吁。
途中有感 彭汝礪
維檝闐江海，輪蹄溢道途。微晴困炎暑，一雨厭泥途。天意自虛淡，物情空嘆吁。是非今可卜，吾意獨何虞。
去桐江 彭汝礪
去去不遑息，棲棲何所歸。紅塵傷客鬢，白露點征衣。風雨晴時少，山川平地稀。夢魂留不得，一夜到庭幃。
病題桐江 彭汝礪
嘆息醫工拙，矜嗟舊疾牢。衰容雖凍雀，烈氣尚驚濤。羈旅雙塵鬢，塵埃一布袍。遠鄉滋味惡，空益夢魂勞。
和游龍泉寺 彭汝礪
林邊竹枝子，問法即心王。氣挹千山秀，風吹萬室凉。靈泉通潤澤，幽鳥恣徊翔。雨雪翻天地，看瞻愛有常。
先赴東流因寄虞蔣諸君  其一 彭汝礪
相愛不能去，欲行還復留。山川蕩行色，風雨結離愁。紅日千山曉，清霜萬木秋。回頭望車馬，目斷白蘋洲。
先赴東流因寄虞蔣諸君  其二 彭汝礪
我行已南北，君跡尚西東。車馬到雖晚，道途終不同。山川新霽雨，天地正秋風。有暇詩應作，無忘草野中。
途中作 彭汝礪
窮冬尚羈旅，行色太凄凉。白雪園林好，紅塵道路長。暮雲寒不散，斜日淡無光。夜宿溪山靜，清風滿肺腸。
次虞遜臣江行韵 彭汝礪
步繞林泉側，襟懷一灑然。酒酲昏易析，詩癖老難痊。鬨息無塵地，寒生欲暝天。願期明月到，同枕碧溪眠。
次張瑞甫貪飲韵 彭汝礪
霜濃溪水縮，雨過竹風多。久病予無頼，微吟子爲歌。遠心傾塞雁，窮緒委江波。貪飲祇如此，世人誰復過。
寄題晏無黨少府 彭汝礪
身逐塵埃際，心迷道路間。無聊長臥病，未老已衰顔。竟日千憂結，何時一息閑。空勞中夜夢，繞盡夕陽關。
倒押前韵 彭汝礪
吾生何獨擾，世事欲相關。願去紅塵穴，同分白日閑。詩賡幽意緒，酒裛病容顔。尚有松筠意，相期霜雪間。
酬熊君惠詩 彭汝礪
扁舟去江海，邂逅得相親。趨向亦非俗，塵埃知有人。我心雙古劍，今日獨飄萍。空愧詩中意，相期重濟民。
寄庭佐弟與潤之同作 彭汝礪
狂風朝不定，急雨暮相連。麗澤已春意，濃寒猶臘天。紅爐雙酒艇，清夜一詩篇。不見東江客，臨風意惘然。
至雄州寄諸弟并呈諸友  其一 彭汝礪
馬頭今日過中都，到得雄州更有書。道路莫嗔音問少，天寒沙漠雁全疏。
至雄州寄諸弟并呈諸友  其二 彭汝礪
沙陀行盡見南山，過却中京更少寒。欲寄梅花無處覓，祇將書去報平安。
子育見和前韵因寄君宜弟  其一 彭汝礪
滎陽知汝已還都，未得陳橋別後書。頭鬢不干霜雪事，冬來一似草彫疏。
子育見和前韵因寄君宜弟  其二 彭汝礪
東風吹雪滿千山，便似江南料峭寒。天意人情終是別，漸知風日近長安。
和國信子育元韵  其一 彭汝礪
雪餘稅馬立孱顔，望盡南垂北際山。一段黄雲凝不散，胡人說是瓦橋關。
和國信子育元韵  其二 彭汝礪
曉起南山暮北山，夜深歸夢祇山間。山中亦有流泉好，不許行人洗病顔。
和國信子育元韵  其三 彭汝礪
聞道朝正使入關，殷勤試托寄書還。逢人若問今何許，已過金鈎第一山。
和國信子育元韵  其四 彭汝礪
山谷冥冥風怒號，故吹霜雪上綈袍。風波末路嗟奚拙，露電浮生笑自勞。
和國信子育元韵  其五 彭汝礪
傍火時尋柏子燒，青燈笑語夜寥寥。殊方更喜人情好，長日不知山路遙。
再和子育  其一 彭汝礪
易水涿山無苦寒，燕南本是舊家山。山頭更覺堯雲近，玄鳥徘徊望漢關。
再和子育  其二 彭汝礪
將軍誓願斬樓蘭，涕淚橫流盃酒間。紫氣劍埋終未試，黄金印大亦何顔。
再和子育  其三 彭汝礪
朔風白晝不勝寒，清曉馬行霜雪間。縱目還經望雲嶺，傷心不見採芝山。
再和子育  其四 彭汝礪
手拈弓箭膝橫刀，著盡君王賜戰袍。語及靈州心欲碎，使軺今日敢言勞。
再和子育  其五 彭汝礪
氣血畏寒身畏勞，養生曾去問參寥。我今與子俱錯計，霜雪正嚴山正遙。
過右北平 彭汝礪
太平天子不言兵，擁節來經右北平。論將無人思李廣，笑談樽俎倚儒生。
望雲嶺 彭汝礪
人臣思國似思親，忠孝從來不可分。更與諸君聊秣馬，儘登高處望堯雲。
過墨斗嶺聞鳥聲似子規而其形非是 彭汝礪
有鳥羽毛非子規，向人如道不如歸。使軺不用君多勸，未到歸心已似飛。
湖湘路中見梅花寄子開  其一 彭汝礪
追誦寒梅佳句新，東郊平昔與迎春。今時獨賦雲岩路，目斷蓬萊高閣人。
湖湘路中見梅花寄子開  其二 彭汝礪
萬木低徊冰雪辰，寄聲憑爾急催春。即看苑囿芳菲遍，還見池臺歌舞人。
湖湘路中見梅花寄子開  其三 彭汝礪
不問蕭條風雨辰，一花自與物爲春。如雲不比東門女，若雪豈非姑射人。
湖湘路中見梅花寄子開  其四 彭汝礪
滴葉開花妙入神，酥盤憶看北堂春。瀟湘此日堪腸斷，隨處幽香著莫人。
湖湘路中見梅花寄子開  其五 彭汝礪
折得寒梅自水濱，恰如去歲在宜春。瀟湘不見江南客，祇有花枝似故人。
湖湘路中見梅花寄子開  其六 彭汝礪
眼看梅花愁更新，到頭不似故園春。風前一片花飛落，節物匆匆更感人。
湖湘路中見梅花寄子開  其七 彭汝礪
沙村飛雪白於雲，野岸寒梅已放春。詩興鄉愁俱不奈，江邊愁殺杜陵人。
和正仲提舉  其一 彭汝礪
兀坐形忘入眇微，泊然無事亦無思。箇中若得真消息，先報維摩長者知。
和正仲提舉  其二 彭汝礪
一絲急急一絲遲，觸物蒼茫若有思。流水高山新作操，十年留待伯牙知。
和正仲提舉  其三 彭汝礪
萬事縱橫似亂絲，道人莫道便無思。五湖風起浪如屋，祇問鸕鷀知不知。
和正仲提舉  其四 彭汝礪
峴首人亡無限悲，高陽客散有餘思。急來相就一游樂，明日東西渾未知。
和正仲提舉  其五 彭汝礪
十年祇有一鍾期，淚落相望百爾思。寂寞廣陵無復見，崩騰霖雨幾人知。
真州江亭 彭汝礪
潮落淮風怒不收，昇州一日到真州。多情楊柳能青眼，底事波瀾亦白頭。
林亭 彭汝礪
禽魚慣熟見歌舞，池沼亭臺應是家。物物眼前渾自好，不須更種芰荷花。
雲蓋寺談空亭 彭汝礪
天地空空無一塵，談空可惜枉勞神。欲知空外談空者，恰似夢中占夢人。
雨寄君時弟  其一 彭汝礪
朝霧蒼茫暮雨低，恰如梅子欲黄時。三分半是行人泪，莫怪行人鬢已絲。
雨寄君時弟  其二 彭汝礪
燈前微雨惜黄昏，想費慈闈夜倚門。知汝悅親能有道，不應惟種北堂萱。
李廣 彭汝礪
非薄今人愛古人，今人祇說李將軍。英雄豈遂無如廣，嘆息寥寥久不聞。
長垣路中 彭汝礪
鳳鳥不鳴今幾時，太平今日合來儀。湖塘羽族多如雪，恐是當年養鶴池。
歸次雄州 彭汝礪
雁奴到日人初別，燕子來時我亦還。馳馬直登山絕頂，爭圖先見瓦橋關。
顔子  其一 彭汝礪
孔門弟子數三千，高弟惟稱七十賢。用舍行藏誰與比，當時獨許一顔淵。
顔子  其二 彭汝礪
高才獨立聖人門，千載巍巍道愈尊。試讀塵編問遺事，終身不及百餘言。
和履中學士上元有作  其一 彭汝礪
樓頭星斗爛文章，錦繡中焚百和香。月似中秋燈似晝，總將明德奉吾皇。
和履中學士上元有作  其二 彭汝礪
燈火能催萬物春，花間蜂蝶已繽紛。太平會與民同樂，總道吾君是聖君。
和履中學士上元有作  其三 彭汝礪
市廢商廛野廢耕，通宵笑傲樂昇平。樓前樂奏九成曲，樓下人呼萬歲聲。
和履中學士上元有作  其四 彭汝礪
珠翠雲隨鳳輦行，重樓截臬與天平。春風不禁宮中事，吹落珠簾笑語聲。
二月己亥曉出城祀高禖  其一 彭汝礪
淡雲斜月曉昏昏，風物遲迴認故園。竹葉密藏林下寺，桃花低映水邊村。
二月己亥曉出城祀高禖  其二 彭汝礪
裊裊溪邊楊柳絲，紛紛牆外小桃枝。流鶑恰似無機械，春滿人間亦未知。
二月己亥曉出城祀高禖  其三 彭汝礪
塵沙騎馬聽溪流，淡薄春風却似秋。坐憶洞庭波萬頃，灘聲長在釣魚舟。
二月己亥曉出城祀高禖  其四 彭汝礪
塵土冥冥二月風，寥寥天外有歸鴻。松陰想見芝山路，隔浦溪花岸岸紅。
清明早出城東齋 彭汝礪
娟娟花木向春榮，婉婉黄鸝隔葉聲。冷淡一官祇自笑，五更騎馬看清明。
寄景繁學士 彭汝礪
叢筠葉葉曉風寒，喬木陰陰晝日間。要路想公無此樂，蓬萊新有道家山。
景繁見和再用前韵馳寄 彭汝礪
魚飛鯨躍出波瀾，獨立蓬萊縹緲間。會有清詩寄蘆竹，能無歸夢到溪山。
豫章彭真人觀  其一 彭汝礪
藥爐幾日就丹砂，流出仙源萬里賒。及物從來多隠德，功成知不在吞霞。
豫章彭真人觀  其二 彭汝礪
重雲隠隠即吾家，竹影松陰一徑賒。坐久肺腸清似覺，遠心飛去出雲霞。
奉使湖南遇雨寄叔宜 彭汝礪
暮雲不肯破重陰，祇繫萱堂夜夜心。馬上北風吹淚落，細隨疏雨溼衣襟。
元豐己未冬至夜萬載驛嘗有詩寄廣漢今歲萬安驛用前韵呈廣漢友兄學士  其一 彭汝礪
去年萬載驛逢冬，今夕萬安村驛中。長笑布袍翁髮白，不知今我亦如翁。
元豐己未冬至夜萬載驛嘗有詩寄廣漢今歲萬安驛用前韵呈廣漢友兄學士  其二 彭汝礪
道途泥滑水溶溶，嗟爾胡爲風雨中。閉戶熟眠無一事，浮生多謝富家翁。
寄道林元祐長兄 彭汝礪
眼前百萬四千門，盡與山河寄一塵。畢竟一塵還是夢，夢中無法亦無人。
途中食菜戲成呈諸僚友兄 彭汝礪
草草盤蔬村野中，粗疏祇似舊家風。貓兒雖有湖南筍，勺子即無江外菘。
役兵初自鄧來戍邵因問法曹弟動靜戲成小詩 彭汝礪
戍卒初來自鄧州，問言曾見法曹否。祇云白髮青衫者，黑瘦三分似狀頭。
民有金剛經風吹失所乃餘干縣也時知縣與民同見文淵兄作詩俾予和韵 彭汝礪
諸佛當年說色空，色空已壞合還風。定隨妙喜山河去，西入維摩方丈中。
竹間見梅花呈都運大夫提刑學士一笑 彭汝礪
湖外春風未到時，竹間時復見梅枝。文章不似少陵客，漫對清風無好詩。
憶北堂小梅 彭汝礪
梅與小桃相間栽，梅花應會鬭寒開。春風最愜慈親意，想得安輿暇日來。
偶成 彭汝礪
大禪痛與藤條四，林際輕彈蒿指三。皮肉枉遭人戮辱，面顔猶使我羞慚。
和梅堂祖心禪師答潭州知府諫議謝凡五遣人召禪師不往  其一 彭汝礪
萬里江湖一釣舟，夜寒乘月過滄洲。投竿不比任公子，誤得驪龍亦上鈎。
和梅堂祖心禪師答潭州知府諫議謝凡五遣人召禪師不往  其二 彭汝礪
胡床誤看碧松枝，自愛壺中日月遲。冰盡暖沙眠犢子，波間細雨浴魚兒。
和梅堂祖心禪師答潭州知府諫議謝凡五遣人召禪師不往  其三 彭汝礪
無弦不似伯牙琴，笑殺鍾期錯用心。却愛鐵牛機外語，知音何似不知音。
得侗書稱孟春漸暄因作一偈付愚兒侗 彭汝礪
想見匆匆眉髮新，遙知祇是舊時人。不堪侮弄彭公老，二月猶呼作孟春。
讀孟子  其一 彭汝礪
飽食無庸近素餐，低徊還恐似墦間。黄昏一讀遺編盡，夢寐清風亦厚顔。
讀孟子  其二 彭汝礪
洙泗三千弟子賢，行藏獨許一顔淵。先生出處俱天意，無怪公孫尚間然。
次佛印韵  其一 彭汝礪
咫尺書從江外來，紅塵心與眼俱開。鹽官扇子真無用，漫得犀牛入手來。
次佛印韵  其二 彭汝礪
明明佛日在顛崖，何事山嵐不肯開。諸處即無甜水草，莫牽牛下雪山來。
和周寺丞韵 彭汝礪
玉津亭樹雪層層，故比人間分外清。恰似江南春到處，梅花一片拆園英。
再和景繁韵馳寄 彭汝礪
珠珠露綴青雲葉，幙幙烟藏碧玉枝。頻有好風驚獨寐，故留明月照相思。
贈仲至  其一 彭汝礪
愁憂平日漫紛紛，淺俗何能補上聞。欲乞一舟江海去，聽君功業上青雲。
贈仲至  其二 彭汝礪
倒囷虛廩出珠璣，萬事從容指是非。世有賈生人未識，漫聞流涕欲沾衣。
法輪院 彭汝礪
塵塵法法總無窮，宛轉回環路路通。億萬恒河沙世界，會知都在一輪中。
和粹老雲居之句  其一 彭汝礪
重陽不醉籬邊菊，故老匡廬訪遠公。信筆更題詩滿葉，總隨流水出雲中。
和粹老雲居之句  其二 彭汝礪
海上句麗百衲衣，天南身毒一笻枝。臥龍獨樂愁爲雨，今問龐公過在誰。
和粹老雲居之句  其三 彭汝礪
顛倒縱橫如彼何，清詞麗句不妨多。維摩亦漫稱居士，木榻堪憐似老婆。
和粹老雲居之句  其四 彭汝礪
雲中笑語覺風生，摩詰今時令獨行。摇首誰能拜彌勒，皺眉却合怕淵明。
和瑛師  其一 彭汝礪
山花時復對行舟，想笑行人易白頭。流水盡窺春燕舞，近山晴見暮雲收。
和瑛師  其二 彭汝礪
篇章近日更騰掀，字字含容八萬門。臨水可憐人則遠，浮雲澄淡月黄昏。
和瑛師  其三 彭汝礪
江城雙鯉得詩筒，應念勞勞夢幻中。雷電自知生有限，波瀾還悟物無窮。
寄廣漢 彭汝礪
今年萬載驛逢冬，恰似淮南風雪中。草草盃盤渾自足，笑談只欠布袍翁。
己未冬至分宜道阻雨今歲冬至新喻道中亦雨 彭汝礪
去年冬至入分宜，雨雪思親淚亦垂。今日載馳新喻道，大都渾似去年時。
三年七到袁州 彭汝礪
三年把節走天涯，七過宜春城上臺。林下道人還一笑，雪霜重見使華來。
和執中及謝檢法  其一 彭汝礪
天女匆忙來獻花，莊嚴凈妙一何嘉。兒童更少渾無著，自勝維摩長者家。
和執中及謝檢法  其二 彭汝礪
三年不見洛陽花，今日襄陽看轉嘉。奔走簿書長似夢，不知春已滿人家。
答侗  其一 彭汝礪
說禪半夜雨天花，不似無言氣味嘉。汝但爲維摩長者，我甘作浄飯王家。
答侗  其二 彭汝礪
花即是空空是花，算來無惡亦無嘉。凌烟老將今無事，四海車書渾一家。
行舟蘆葦中 彭汝礪
蘆葦蕭蕭吹晚風，畫船長在雨聲中。浮生厭足江湖味，好在溪邊舊釣筒。
和致遠 彭汝礪
過從準擬酒如澠，臘到春風次第生。七日風流金勝好，九霄雨露錫銀罌。
君宜弟還鄱陽風雨未行馳寄此詩 彭汝礪
鴻雁行行如弟兄，天寒故故作秋聲。江湖寂寞風雨急，今夜扁舟行未行。
泛豐陵溪  其一 彭汝礪
繫馬却行海上濱，夜寒孤月故隨人。自憐不及溪心月，正照萱堂鬢雪新。
泛豐陵溪  其二 彭汝礪
溪邊置酒稍徘徊，坐看溪聲滾滾來。傳語鸕鷀與鸂鶒，暫時相見莫相猜。
橋上 彭汝礪
橋南橋北水濺濺，江海歸心已浩然。素食日慚無補報，臨流端欲問歸船。
道遇施戶曹口占寄君時 彭汝礪
陰陰作雨祇漫漫，今日雖霜未苦寒。歸去襄陽見吾弟，爲言道路且平安。
和君時弟南齋 彭汝礪
秋陰作雨擬如何，祇欲催人涕泗沱。愁絕暮蟬無限意，凄凉啼咽不成歌。
和君時語農者  其一 彭汝礪
兒女莫啼翁莫愁，十分栽插十分收。酒篘白蟻須盈面，花插黄金聽滿頭。
和君時語農者  其二 彭汝礪
大田既戒歲無憂，零雨其濛夜復收。秈稻可惟齋馬鬣，聖禾亦自秀牛頭。
和君時 彭汝礪
形容枯槁心若灰，參軍新讀法華來。維摩莫道無言說，不二門庭總自開。
城東謝氏園亭即席上沖元 彭汝礪
小小林亭花竹幽，低徊似擬慰公愁。相看劇飲終無緒，坐歎風光信水流。
寄君時  其一 彭汝礪
綵服當年尚黑頭，鳴鐃打鼓下揚州。老來却到經游處，一曲烟波一曲愁。
寄君時  其二 彭汝礪
今年秋是去年秋，自是今游非昔游。晚日西風吹淚落，逡巡想已到揚州。
天寒欲雪不可出門君時在城中促庭佐來君時柬云庭佐掉頭云未來因馳寄 彭汝礪
伯兮引領望不斷，叔也掉頭云未來。事事傷心無說處，終朝眼合不能開。
和君時見寄 彭汝礪
不是傷愁不作詩，吾言無益亦何爲。肺肝欲語竟無處，惟有江頭鴻雁知。
和君時叔宜睡  其一 彭汝礪
毋論鳥夢并魚夢，一聽牛呼更馬呼。看取南柯如許事，睡時擾擾覺時無。
和君時叔宜睡  其二 彭汝礪
莊子蘧蘧夢蝴蝶，尹生昔昔睡呻呼。吾游直在諸方外，不但無憂樂亦無。